
מי אתה עשו? 
צבי ויינגרטן
שיח לשבת תולדות
ויזד יעקב נזיד ויבא עשו מן השדה והוא עיף.

הפסוק מתאר אירוע כמעט שגרתי - התפתחות מקדימה לאירוע. קוראי תנ"ך בימינו מבקשים לשפוט את התחרות בין יעקב ועשו דרך עיני הפסוק הזה. יעקב נמצא בעמדת עוצמה אחרי שבילה מול האוכל את יומו, ומנגד, חוזר עשו עייף מן השדה - שיקול דעת ממנו והלאה. על פי הקריאה הרווחת, יעקב הוא שמנצל את עשו.
חז"ל מבקשים לצייר תמונה אחרת. לפי דבריהם בבראשית רבה, אברהם נפטר באותו היום (חישוב פשוט מגלה שאברהם נפטר כאשר יעקב ועשו היו בני 15) ולכן הכין יעקב את נזיד העדשים (שהוא מאכל אבלים מובהק). עייפותו של עשו לא נובעת מרעב - אלא מבילוי של יום ארוך מחוץ לבית. הסיטואציה שמצטיירת כאן גם היא מאוד אנושית: הפטריארך נפטר והבית מגיב לכך. בעוד הוריו עסוקים בקבורת הסב מכין יעקב את סעודת האבלים. עשו המנותק מכל זה, נכנס לבית ומתרכז, לא באוירת האבל, אלא אך ורק בריח של האוכל. נראה שזהו גם הניואנס שמקומם את חז"ל ומזמין את הדרשות על אופיו הנורא של עשו (חז"ל מאשימים אותו על רקע פסוק זה בגילוי עריות, שפיכות דמים, עבודה זרה וגזל) - עשו מנותק מהבית, מהמשבר, ועסוק רק בצרכיו - העבירות שהוא מואשם בהם נובעות מאותו תסמין: מהתחשבות בצרכים העצמיים ללא שום התייחסות לחשיבותו של אחר.
ויאמר עשו אל יעקב הלעיטני נא מן האדום האדום הזה כי עיף אנוכי על כן קרא שמו אדום.

הקורא החדש מתעלם מהניואנסים שפסוק זה מציע ומעדיף לדלג מהר לפסוק הבא. אולם הוא יסמן את אמינותו ותמימותו של עשו שמודה בעמדת חולשתו "כי עיף אנוכי". חיוכו השטני של יעקב עוקב את ההודאה של עשו.
אבל זהו פסוק מכונן וקשה להתעלם מה-ע-ו-ב-ד-ה הזו. דברי עשו משמעותיים וייחודיים מספיק בכדי לזכות אותו בכינוי אֶדוֹם ששרד עם תולדותיו עד שנטמעו בגויים. אז מה יש בבקשה הזו? מעבר לקונוטציות השליליות והדמיות של הצבע האדום החוזר פעמיים בדברי עשו יש בהם גם מין פשטות מוגזמת - עשו רוצה את האוכל שיעקב מכין אך הוא כלל אינו טורח להבין מהו האוכל. העורך התנ"כי מביע את סלידתו מעשו - עשו לא זכה לכינויו המכונן בשל אדמוניותו אלא בשל פנייתו ליעקב. הוסף לכך את הנוסח הייחודי של דבריו ("הלעיטני?!") ואת הקישור הלא ברור בין עייפות לרעב ומתגלה בפנינו אדם שכל מעיינו בסיפוק צרכיו הגופניים. העובדה שהמספר התנ"כי מביע סלידה ממנו מגלה שאף על פי שהמוני אנשים עסוקים כל ימיהם בסיפוק צרכיהם הוא מצפה ליותר.
ויאמר יעקב מכרה כיום את בכורתך לי.

אכן פסוק קשה - הקורא המודרני מצביע על ערמומיותו של יעקב שמחכה לרגע משבר בכדי לגנוב את בכורת עשו או להונות אותו במכירה שאינה שוות ערך. באמת הטריגר להתנהגותו של יעקב אינו ברור - האם באמת עשה זאת רק בשל חולשתו של עשו?
אחת מהדרשות העוצמתיות בבראשית רבה מדברת על מכירה פנטסטית. המכירה "כיום" שחוזרת גם בהמשך היא מכירה של "יום". כלומר, יעקב מציע עסקה לעשו, לפיה יקבל עשו את ימי העולם הזה (הגופניות והפיזיות) ויעקב יקבל את העולם הבא (שעשו כבר לא מאמין בו - ראו להלן). יעקב, כחלק מעסק זה מבקש יום אחד מימי העולם הזה של עשו, הפרשנות הזו היא פנטסטית משום שהיא מציגה את יעקב ועשו כדמויות מיתיות שברגע שנראה לנו כה בנאלי משנים את משמעותו של העולם עד סופו. 
אבל יש פה גם עוד משהו. עשו מגיע, מריח, ומבקש את האוכל ולרגע הוא לא נעצר ואומר, "היי, יש כאן אווירה מוזרה - הכל בסדר?", הוא לא אומר את זה כי זה לא מעניין אותו כרגע. הפטריארך נפטר, בכורו יורש אותו כמנהיג המשפחה, ובעתיד הרחוק גם יצחק ילך לעולמו והבכור הבא יתפוס את מקומו. עשו, כאמור, מנותק - יעקב המחובר לבית כנראה מתקומם על המנהיג לעתיד שחסר את הקשר לעולם אותו הוא עתיד להמשיך שאותו הוא עתיד להוביל.
ויאמר עשו הנה אנכי הולך למות ולמה זה לי בכורה.

אכן שיקול דעת הגיוני ומנצח ודבריו של עשו בהחלט מתאימים לייאוש הפוסט-מודרני. הקורא המודרני מזדהה עמם לחלוטין. בכך מתגלה הרקע לקריאה המחודשת שלו - הוא אינו קורא את סיפורם של יעקב ועשו כאנשים ספציפיים ודמויות היסטוריות; הוא גם אינו רואה בהם דמויות מיתיות - בשבילו זוהי קריאה ששאלת ההזדהות מתנוססת מעליה - איפה הייתי שם את עצמי בסיפור הזה? ואז מגיע המשבר, כשהקורא מגלה שהדמות של עשו מתאימה לו כמו כפפה ליד - גם הוא נמצא במקום של ייאוש, גם הוא עייף, וגם הוא היה מוכר הכל בשביל איזה נזיד אדום מהביל מהאש.
חז"ל שוב, מציעים פה קריאה יפה של הפסוק. לפי דבריהם לעשו פתאום יורד האסימון - "אברהם נפטר?". תחשבו לרגע על הסיטואציה: אברהם הוא המאמין הראשון, ושרה, כידוע, לא זוכה לראות בנישואי יצחק או בלידת בניו. מבחינתם של עשו ויעקב - המאמינים לא מתים! כמובן שבני אדם מתים - אבל אברהם??? מה פתאום. ואז עשו מסתכל סביבו וקולט וחושב, מה? אפילו האמונה לא מצילה עליך? אין אפשרות לברוח - כנראה שגם אני עתיד למות ואין שום טעם... לא רק הבכורה חסרת טעם, גם עצם המאמץ, האמונה וכל צו חיצוני אחר מאבדים את משמעותם. אכן, הייאוש הפוסט-מודרני. אבל חז"ל, דרך דמותו של עשו, תוקפים את אותו מתייאש - האמונה לא נועדה להיות הבטחת כל הטובות שבעולם, היא לא מבטיחה לך דבר. אתה מאמין כי ככה צריך, כי ככה נכון. האמונה התלויה בדבר ממשיכה את משב הפסוקים הקודמים - שוב עשו חושב רק על ההשלכות כלפיו ועל הצורך שלו בדברים, הבכורה היא רק דוגמה מיני רבות לדברים שאינם נצרכים לו.
ויאמר יעקב השבעה לי כיום וישבע לו וימכר את בכורתו ליעקב. ויעקב נתן לעשו לחם ונזיד עדשים ויאכל וישת ויקם וילך ויבז עשו את הבכורה.

אבל התשובה הניצחת לכל מבקרי יעקב מופיעה במילות הסיכום לפרשה זו. הביסוס לראיית יעקב כרמאי מצוי בטענת העייפות של עשו - אך זו אינה משנה, כך מתברר. גם כשעשו מסיים את ארוחתו והלאה והלאה, ממשיך עשו לבזות את הבכורה.
הפרשה הקצרה הזו מציגה בפנינו את יעקב ועשו בזוויות ראייה שונות החל מזיהוי של דמויות היסטוריות בסיטואציה ספציפית, דרך הצגתם כדמויות מיתיות וכלה בזהות עכשווית. מכירת הבכורה גם היא עוברת מתיאור של כוח, של בעלות והופכת בסופו של תהליך לתיאור של שייכות והקשר. עשו של חז"ל איננו רק דמות שמהווה סמל לאֶדוֹם ולרומי השנואות על חכמים, אלא גם למי שמתנתק ומרוכז לגמרי בעצמו. כך ששאלת הכותרת משתנה ל: מי אתה? עשו??

